ആനിരാജയ്ക്കു രാജയുടെ പിന്തുണ സിപിഐ കേരളഘടകത്തിന് അമര്ഷം കോട്ടയം: കേരള പോലീസിനെ വിമര്ശിച്ചുകൊണ്ടു സംസ്ഥാന സര്ക്കാരിനെ പ്രതിക്കൂട്ടിലാക്കിയ ആനി രാജയുടെ പ്രസ്താവനയ്ക്കു പിന്തുണ നല്കിയ അഖിലേന്ത്യാ സെക്രട്ടറി ഡി. രാജയുടെ നിലപാടിനോടു സംസ്ഥാന സിപിഐ ഘടകത്തിന് അമര്ഷം. കേരള ഘടകത്തിന്റെ പ്രതിഷേധം ചര്ച്ച ചെയ്യാന് ഒക്ടോബറിലെ ദേശീയ എക്സിക്യൂട്ടീവിലേക്കു മാറ്റിവച്ചതിനു പിന്നാലെയാണ് ഡി. രാജ മാധ്യമങ്ങളോട് ആനി രാജയ്ക്ക് അനുകൂലമായി പ്രതികരിച്ചത്. എന്നാല് ഇതു സംബന്ധിച്ചു 10, 11 തീയതികളില് കേരളത്തില് നടക്കുന്ന സ്റ്റേറ്റ് എക്സിക്യൂട്ടീവിലും സംസ്ഥാന കൗണ്സിലിലും ചര്ച്ച ചെയ്തേക്കുമെന്നറിയുന്നു. സംസ്ഥാനത്തെ പാര്ട്ടി ഘടകത്തോടു ബന്ധപ്പെടാതെ ഇത്തരം പരാമര്ശം പ്രകടിപ്പിച്ചു സംസ്ഥാന സര്ക്കാരിനെയും എല്ഡിഎഫിനെയും പ്രതിക്കൂട്ടിലാക്കാനുള്ള നീക്കത്തിനെതിരേയാണ് കേരളഘടകത്തിനു വിയോജിപ്പ്. ഉത്തര്പ്രദേശിലാണെങ്കിലും കേരളത്തിലാണെങ്കിലും വീഴ്ച വരുത്തിയാല് പോലീസ് വിമര്ശനം നേരിടേണ്ടിവരുമെന്നാണ് രാജയും വ്യക്തമാക്കിയത്. ഇതെല്ലാം ദേശീയ എക്സിക്യൂട്ടീവിന്റെ യോഗതീരുമാനം പോലെയാണ് മാധ്യമങ്ങളില് വന്നത്. ദേശീയ എക്സിക്യൂട്ടീവില് ചര്ച്ച ചെയ്യാത്ത കാര്യമാണ് ഡി. രാജ മാധ്യമങ്ങളോടു സംസാരിച്ചതെന്നും നേതാക്കള് വ്യക്തമാക്കുന്നു.കേരളത്തില് സിപിഐയും സിപിഎമ്മും നല്ലബന്ധത്തിലാണ്. ഇത്തരം പ്രസ്താവനയിലൂടെ എല്ഡിഎഫില് വിള്ളല് വരുത്താന് മാത്രമേ സാധിക്കുകയുള്ളൂവെന്ന നിലപാടാണ് സംസ്ഥാനത്തെ സിപിഐ നേതാക്കള്ക്കുള്ളത്. ആനി രാജയുടെ പ്രസ്താവനയെ സിപിഐ സംസ്ഥാന സെക്രട്ടറി കാനം രാജേന്ദ്രന് തള്ളിക്കളഞ്ഞിരുന്നു.